Õhku lendav nool sümboliseerib seda tähemärki tagantkihutavat otsirännakut
**Ambur** (ladina keeles *Sagittarius*) (sümbol ♐︎) on üheksas sodiaagimärk.

Kaasaegse teadusliku maailmapildi kohaselt kvalifitseerub sodiaagimärkide kontseptsioon ning astroloogia tervikuna pseudoteaduse alla.

Lühiiseloomustus
----------------

Amburi märk on seotud ühismõtte, suurte religioonide ja filosoofiatega. Inimene, kel on Päike Amburis, väärtustab teadmisi nagu vastasmärk Kaksikud, kuid siia lisandub kollektiivsuse mõõde. Amburi Päikesega inimene loeb, arutleb, reisib meelsasti, teda saadab kustumatu tung harida nii iseennast kui ka teisi. Ta võib olla seotud reisibüroode, matkamise, juura, kõrghariduse, võõrkeelte, teoloogiaga. Sageli eelistab elada maal, sest seal on rohkem avarust. Tema pilk on suunatud kaugele tulevikku ja ta ei pruugi märgata maiseid pisiasju, kuid komistades aitab teda üles tema optimism ja soov aina edasi minna. Ambur armastab tõde ja võib seetõttu olla kuni taktitundetuseni otsekohene. 

Kuu Amburis näitab, et inimesele pakub turvatunnet vabadus ning võimalikult palju teadmisi maailma kohta. Ta ei karda uusi olukordi ja väljakutseid, pigem masendab teda rutiin. Ta on teiste suhtes avatud ja usaldav, valmis kõike jagama. Võib olla oma põhimõtetes ja maailmavaates fanaatiliselt järjekindel .

Merkuur Amburis viitab inimesele, kes on oma väljaütlemistes väga otsekohene ega pea tõe puhul viisakust oluliseks. Ta on teadmishimuline ja keeltes andekas. Ei oska alati teisi kuulata, vaid eelistab ise rääkida, olles veendunud, et temal on õigus. Väga üldistav mõtteviis, ei pööra detailidele tähelepanu, innustub uutest ideedest liiga kergesti .

Veenus Amburi märgis viitab hea huumorimeelega inimesele, kes ootab ka partnerilt naljasoont. Vaimustub teistest inimestest kergesti ega suuda oma tundeid varjata. Ei pruugi armastuses olla väga püsiv, sest vajab vabadust ega talu rutiini ja kohustusi. Raha võib sisse tulla väga ladusalt ja sama kergesti seda ka kulutatakse .

Marss Amburis näitab, et inimesel on suur vajadus liikumise ja tegutsemisvabaduse järele. Ta ei tagane oma põhimõtetest kergesti ega salli ebaausust. Amburi Marsiga inimene ei ole üldjuhul pika vihaga. Võib olla väga otsekohene. Võib korraga ette võtta liiga palju erinevaid asju ega suuda neid siis lõpetada .

Jupiter Amburis näitab, et inimesele toob edu uudishimu ja avatud ellusuhtumine. Ta armastab reisida ja lugeda ning usub iseenda edusse. Liiga suurejoonelised plaanid ei pruugi täituda .

Saturn Amburis viitab inimesele, kes on püsivalt ja tõsiselt huvitatud filosoofiast, religioonist ja/või akadeemilisest kõrgharidusest. Ta võib olla oma põhimõtetes üsna jäik. Hea maine on tema jaoks ülioluline .

Uraan liikus Amburis viimati ca 1981–88. Selle põlvkonna inimesed rajavad uusi usu- ja haridussuundi, põimides neisse teaduslikke ja okultseid põhimõtteid, ka astroloogiat. Nad tunnevad huvi võõraste kultuuride vastu ja võivad omaks võtta mõne võõrapärase elufilosoofia .

Neptuun oli Amburis viimati ca 1970–84. Sel ajal sündinud põlvkond tajub sügavalt elu mõtet, tegeleb sageli vaimsete distsipliinidega, on idealistlik ja unistab suurelt. Negatiivse poole pealt võivad inimesed olla väga emotsionaalsed ja otsustusvõimetud .

Pluuto liikus Amburis viimati ca 1995–2008. Sel ususõdade ja diktaatorite perioodil sündis põlvkond, kes peab elu jooksul avastama oma isikliku tõe, surumata seda peale teistele ja kaldumata fanatismi .

Traditsioonilised vastavused
----------------------------

Kentaur sümboliseerib kaksikloomust, mis sulatab instinkti ühte intellektiga
Topaas on üks Amburi sünnikivi

| Parameeter |  |
| --- | --- |
| Aeg | ca 22. november – 22. detsember |
| Valitseja | Jupiter |
| Domineeriv sõnapaar | Ma näen |
| Sünnimaja | Üheksas |
| Omadus | Muutuv |
| Element | Tuli |
| Polaarsus | Positiivne |
| Eksaltatsioon | Lõunasõlm |
| Langus | Põhjasõlm |
| Pagendus | Merkuur |
| Aastaaeg | Talv |
| Nädalapäev | Neljapäev |
| Number | 3 |
| Füsioloogia | Istmikunärv, puusad ja reied, ajuripats |
| Sünnikivid | Topaas, türkiis |
| Kristallid | Asuriit, ahhaat, kaltsedon, tšaroiit, tumesinine spinell, dioptaas, granaat, kuldse läikega obsidiaan, labradoriit, lasuriit, malahhiit, lumeobsidiaan, roosa turmaliin, rubiin, suitsukvarts, spinell, sodaliit, sugiliit, vulfeniit, okeaniit |
| Metall | Tina |
| Värvid | Purpurpunane, puhas sügav tumesinine, kollane, roheline, roosa, violetne |
| Loomad | Hobused, isahirved ja kõik kabjalised või jahiloomad |
| Taimed | Metsnelgid, tõnnike, kassinaeris, nartsiss, kuldvits, aednelk, osi, astelpõõsas, võilill |
| Puud | Pärn, mooruspuu, saar, tamm, kask, kastanipuu |
| Kohad | Hiina; India; Austraalia, eriti Sydney; Hispaania; Lõuna-Aafrika; Araabia; Madagaskar; Saksamaa, eriti Stuttgart; Itaalia, eriti Toscana; Toronto; kõik välismaa; tallid; hiigelsuured majad, põllud; künkad ja kõrged kohad; ülemiste korruste toad, kus on tulekolded |

Viited
------

1. ↑  Mermelstein, Spencer; German, Tamsin C. (2021). "Counterintuitive Pseudoscience Propagates by Exploiting the Mind's Communication Evaluation Mechanisms". *Frontiers in Psychology*. **12**: 739070. DOI:10.3389/fpsyg.2021.739070. ISSN 1664-1078. PMC 8523830. PMID 34675845.
2. ↑  Betsch, Tilmann; Aßmann, Leonie; Glöckner, Andreas (2020). "Paranormal beliefs and individual differences: story seeking without reasoned review". *Heliyon*. **6** (6): e04259. DOI:10.1016/j.heliyon.2020.e04259. ISSN 2405-8440. PMC 7330497. PMID 32637687.
3. ↑  Juhani Nummela. "Astrologian käsikirja", Werner Söderström OY, Porvoo 1989, lk 60–61
4. ↑  Triin Tobber. "Sünnikaardi saladused", Buduaar Meedia OÜ, Tallinn 2012, lk 59–60
5. ↑  Triin Tobber. "Sünnikaardi saladused", Buduaar Meedia OÜ, Tallinn 2012, lk 89–90
6. ↑  Triin Tobber. "Sünnikaardi saladused", Buduaar Meedia OÜ, Tallinn 2012, lk 109
7. ↑  Triin Tobber. "Sünnikaardi saladused", Buduaar Meedia OÜ, Tallinn 2012, lk 121
8. ↑  Triin Tobber. "Sünnikaardi saladused", Buduaar Meedia OÜ, Tallinn 2012, lk 128
9. ↑  Frances Sakoian ja Louis Acker. "Astroloogia õpik", tõlkinud Heda Koff, Chiron, Pärnu 1995, lk 151
10. ↑  Frances Sakoian ja Louis Acker. "Astroloogia õpik", tõlkinud Heda Koff, Chiron, Pärnu 1995, lk 164–165
11. ↑  My Astrology Book, Neptune in Sagittarius
12. ↑  My Astrology Book, Pluto in sagittarius
13. 1 2 3  Amburi iseloomustus vara.ee's välja otsitud 24.07.10
14. 1 2 3 4 5  Judy Hall. "Astroloogiapiibel", tõlkinud Ivi Smidt, Maalehe Raamat, Tallinn 2005, lk 92
15. 1 2 3 4 5 6 7 8 9 10 11 12  Judy Hall. "Astroloogiapiibel", tõlkinud Ivi Smidt, Maalehe Raamat, Tallinn 2005, lk 99

| * v
* r
Sodiaak |
| --- |
| Astronoomia | Sodiaagi tähtkujud | 
Jäär • Sõnn • Kaksikud • Vähk • Lõvi • Neitsi • Kaalud • Skorpion • Maokandja • Ambur • Kaljukits • Veevalaja • Kalad |
| Astroloogia | Sodiaagimärgid | 
Jäär • Sõnn • Kaksikud • Vähk • Lõvi • Neitsi • Kaalud • Skorpion • Ambur • Kaljukits • Veevalaja • Kalad |
| 
 •  •  •  •  •  •  •  •  •  •  •  |